Тхьэр зэфIэкIкIэ зыхуэупса
КъБР-м и цIыхубэ артист, Санкт-Петербург дэт Римский-Корсаковым и цIэр зезыхьэ консерваторэм и солист, композитор, пианист Къэбэрдокъуэ Муратрэ Адыгэ Республикэм и Симфоние оркестрымрэ зэгъусэу Налшык и Музыкэ къэрал драмэ театрым концерт щатащ.
Къэбэрдокъуэ Мурат Санкт-Петербург щылажьэ ди хэкуэгъу композитор щIалэщIэм Налшык концерт щиткIэ макъамэр фIыуэ зылъагъухэм, республикэм и щэнхабзэм, гъуазджэм я лэжьакIуэхэм сыт щыгъуи я гуапэу зрагъэхьэлIэ.
Концертыр IыхьитIу гуэшауэ щытащ. Абы и программэм хэтащ композиторым и лэжьыгъэ куэд, цIэрыIуэ хъуахэри классикэ макъамэхэри зэхэту. Япэ Iыхьэм Къэбэрдокъуэм къызэхуэсахэр щригъэдэIуащ «ОSТ-сюита», «Шэрджэс къафэхэр», «Бёрнс Роберт и псалъэхэр зыщIэлъ балладищ» макъамэхэм. Пианист цIэрыIуэм етIуанэ Iыхьэр къызэIуихащ Рахманинов Сергей и «Рапсодие на тему Паганини» лэжьыгъэмкIэ.
Къэбэрдокъуэ Мурат жиIащ Санкт-Петербург и оркестрхэм жыджэру ядэлажьэми, и Хэкум концерт щитыну Iэмал къыщылъыкъуэкIкIэ, ар и гуапэу къызэригъэсэбэпыр.
— Адыгэ Республикэм и Симфоние оркестрым и художественнэ унафэщI икIи и дирижёр нэхъыщхьэ, АР-м щIыхь зиIэ и артист Куснияр Аркадий илъэс и пэкIэ зэзгъэцIыхуауэ щытащ. Абы щыгъуэм дызэдэлэжьэну дызэгурыIуащ, — жиIащ Мурат. — Оркестрым Iэзагъ ин зэрыбгъэдэлъыр нэрылъагъущ.
Композитор, усакIуэ ХьэIупэ ДжэбрэIил Москва къикIыжащ Къэбэрдокъуэ Мурат и концертым зыкъригъэхьэлIэн папщIэ икIи и гъэсэным Тхьэр зэфIэкI инкIэ къызэрыхуэупсар къилъытэу жриIащ иджыри къыздэсым макъамэу итхам хуэдиз языныкъуэхэм я гъащIэ псокIэ зэрамытхыфыр.
Гъуазджэми хуэдэ дыдэу, зыхэпщIэ мыхъумэ, макъамэми утепсэлъыхьыну гугъущ. Гухэхъуэт Адыгэ Республикэм и Симфоние оркестрымрэ Къэбэрдокъуэ Муратрэ зэдагъэзэщIа гум дыхьэ макъамэхэм уедэIуэну. Концертыр япэщIыкIэ Мейкъуапэ къалэм щатащ. Ар къызэрагъэпэщынымкIэ дэIэпыкъуэгъу хъуащ КъБР-мрэ АР-мрэ щэнхабзэмкIэ я министерствэхэр.
Урысейм и мызакъуэу, щIыналъэ куэдым къыщацIыхуа, къэралым и щэнхабзэм и цIыху цIэрыIуэхэм Iуэху дэзыщIэ Къэбэрдокъуэр жыджэру долажьэ Голиков Михаил и «Таврический» дунейпсо симфоние оркестрым. Фигу къэдгъэкIыжынщи, абы дитха «Симфония Кавказа» альбомым папщIэ Къэбэрдокъуэм къыфIащащ «КъБР-м и цIыхубэ артист» цIэ лъапIэр. ЩIалэр цIэрыIуэ ирихъуащ фильмхэмрэ театр теплъэгъуэхэмрэ макъамэ зыбжанэ зэрахуитхам. Ди хэкуэгъу композиторыр хамэ къэралхэми щыцIэрыIуэщ. Сокуров Александр и «Франкофония. Лувр под немецкой оккупацией» фильмым хуитха макъамэр нэхъыфIу къыщалъытащ Венецием щекIуэкIа 72-нэ кинофестивалым. Къэбэрдокъуэм концертым щигъэзэщIащ фильмым щыщ «Вальс»-м и макъамэр.
ХьэIупэ ДжэбрэIил и псалъэ.
ТЕКIУЖЬ Заретэ.
